Diari Oficial de la Generalitat Valenciana


Sumari del DOGV 3842, del 22-09-2000 (2000/7384)

ORDRE de 5 de setembre de 2000, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general de transport de viatgers per carretera.
--------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2000/09/05/(1)/dof/vci/html**

### Dades del document

Número de DOGV
:   3842

Data del DOGV
:   22-09-2000

Secció del DOGV
:   I. DISPOSICIONS GENERALS

Número del document
:   2000/7384


Data del document
:   05-09-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * tarifa de viatgers
    * transport de viatgers
    * transport públic
    * autobús
    * legislació

ORDRE de 5 de setembre de 2000, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general de transport de viatgers per carretera. [2000/S7384]
  
La competència exclusiva en matèria de transports terrestres amb itinerari que discórrega íntegrament en el territori de la Comunitat Valenciana correspon a la Generalitat Valenciana.
  
En ús de la seua competència, la Generalitat Valenciana regula la matèria de tarifes per als serveis públics, regulars, permanents d'ús general de viatgers per carretera.
  
La citada activitat reguladora ha de tindre en compte les prescripcions normatives vigents.
  
Entre aquestes prescripcions es troba l'article 19 de la Llei 16/1987, de 30 de juliol, d'Ordenació dels Transports Terrestres, que, entre altres coses, indica que les tarifes del transport públic i de les seues activitats auxiliars i complementàries hauran de cobrir la totalitat dels costos reals de la dita activitat en condicions normals de productivitat i organització, a més de permetre una adequada amortització, un raonable benefici empresarial i una correcta prestació del servei o realització de l'activitat sense deixar de retribuir, si és procedent, les prestacions complementàries. També s'ha de tindre en compte l'article 28 del Reial Decret 1.211/1990, de 28 de setembre, que aprova el reglament de la Llei 16/1987, el qual indica que, per a determinar les tarifes s'ha de tindre en compte l'estructura de costos del servei i que qualsevol variació substancial del conjunt d'elements que integren aquesta estructura de costos ha de dur a una modificació tarifària.
  
Des d'octubre de 1999 fins a març de 2000 s'han experimentat acusades variacions en el preu d'alguns elements que integren l'estructura de costos dels serveis públics regulars permanents d'ús general de transport de viatgers per carretera. Aquesta circumstància, en aplicació de la normativa prevista, comporta la necessitat de procedir a una revisió tarifària.
  
Per a procedir a la citada modificació, s'ha de continuar considerant la revisió individualitzada com a únic sistema d'increments tarifaris, i que es parteix de l'estructura de costos de cada servei regular actualment en vigor.
  
En virtut d'això, vistos els articles 17, 18 i 19 de la Llei 16/1987, d'Ordenació dels Transports Terrestres, els articles 28, 29, 86, 87 i 88 del seu reglament (RD 1.211/1990, de 28 de setembre), després dels informes previs oportuns, i d'acord amb l'article 35.e) de la Llei 5/1983, de 30 de desembre, de Govern Valencià i article 7 del Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Revisió tarifària
  
1. Les empreses concessionàries de serveis públics regulars permanents d'ús general de transport de viatgers per carretera podran sol·licitar increments de tarifes mitjançant el procediment de revisió individualitzada.
  
A l'efecte, hauran de presentar davant de la Direcció General de Transports, en el termini de 60 dies comptadors a partir de la publicació de la present ordre en el Diari Oficial de la Generalitat Valenciana, una sol·licitud acompanyada de l'estudi econòmic de cada concessió per a la qual es demana l'augment, acompanyada del quadre de descomposició de costos el format del qual serà facilitat en els Serveis Territorials de la Direcció General de Transports.
  
2. Per la seua banda, l'administració podrà elevar d'ofici les corresponents tarifes en aquelles empreses que ja s'hagueren sotmés amb anterioritat al procediment de revisió individualitzada.
  
Aquelles empreses que han estimat que la seua estructura de costos ha sofrit modificacions substancials podran sol·licitar la revisió individualitzada de la seua tarifa segons el procediment descrit en el punt anterior.
  
Article 2. Augment de tarifes
  
1. S'autoritza un augment mitjà del 2% de la tarifa dels serveis públics regulars permanents d'ús general de transport de viatgers per carretera.
  
2. En les concessions que ja s'hagueren sotmés amb anterioritat al procediment de revisió individualitzada i tingueren, per tant, determinada la seua estructura de costos, la Direcció General de Transports podrà autoritzar d'ofici els augments resultants de l'actualització de la dita estructura de costos, sempre que aquests no superen el 2,30%.
  
En aquelles concessions que se sotmeten per primera vegada al procediment de revisió individualitzada, així com en les que, encara que no siga la primera vegada, s'acullen a allò que s'ha disposat en el paràgraf 2 de l'article 1 per haver sofrit modificacions substancials en la seua estructura de costos, la Direcció General de Transports, a la vista de la documentació aportada, podrà autoritzar els augments resultants dins dels límits aprovats, i determinarà l'estructura de costos que servirà de base per a futures revisions tarifaries.
  
Article 3. Mínim de percepció
  
1. El mínim de percepció s'estableix en 115 pessetes, i que es mantenen en la seua actual quantia aquells mínims de percepció vigents que superen la dita quantitat.
  
Les empreses concessionàries podran emetre abonaments de, almenys, 10 viatges amb preu per viatge inferior al mínim de percepció. En aquest sentit, les empreses podran ser autoritzades al cobrament d'un mínim de percepció alternatiu de 125 pessetes, aplicable exclusivament al bitllet senzill, sempre que acrediten la posada a la disposició dels usuaris d'abonaments, el preu per viatge dels quals resulte inferior en un 20% a aquest mínim de percepció alternatiu. En qualsevol cas, l'autorització d'aquest mínim de percepció no implicarà increments en la tarifa mitjana suportada per l'usuari.
  
Allò que s'ha disposat en aquest article s'entendrà sempre sense perjuí de les tarifes que específicament s'aproven per a les àrees de transport metropolità de València i Alacant.
  
Article 4. Arredoniment del preu dels bitllets
  
Els preus que resulten de l'aplicació dels increments assenyalats en els articles anteriors s'arredoniran a l'alça per part dels Serveis Territorials de Transport de la Direcció General de Transports en la determinació del preu final dels bitllets, inclosos els impostos, per a suprimir fraccions inferiors a cinc pessetes.
  
Article 5. Confecció dels quadres de tarifes
  
Una vegada autoritzat l'augment corresponent per qualsevol dels procediments previstos en l'article 2 d'aquesta ordre, les empreses concessionàries hauran de sotmetre a l'aprovació dels Serveis Territorials de la Direcció General de Transports els quadres de tarifes d'aplicació, que comprendran la tarifa autoritzada, inclosos els impostos corresponents, així com els cànons d'estació, si és procedent. Així mateix, les citades empreses hauran de presentar per a la seua aprovació un quadre de tarifes que continga les que resulten d'aplicar la reducció corresponent a pensionistes o majors de 65 anys.
  
Article 6. Prohibició d'exigir quantitats suplementàries al preu tarifari
  
Els concessionaris de transports públics regulars permanents d'ús general de viatgers per carretera no podran exigir als usuaris d'aquests cap quantitat de forma diferenciada i independent del preu tarifari en concepte de repercussió de costos d'estació o d'instal·lació i funcionament d'aire condicionat en els vehicles.
  
Article 7. Preu del transport d'encàrrecs
  
Els transports públics regulars permanents d'ús general de viatgers per carretera podran conduir objectes o encàrrecs distints dels equipatges dels viatgers quan el seu transport siga compatible amb les característiques tècniques del vehicle, i aquest es trobe autoritzat per l'administració, d'acord amb allò que s'ha disposat en l'article 63.2 de la Llei d'Ordenació dels Transports Terrestres.
  
El règim de preus aplicable al transport dels dits objectes o encàrrecs serà el que, en cada moment, es trobe establit per al transport de mercaderies per carretera de càrrega fraccionada.
  
Disposició derogatòria
  
Queda derogada l'Ordre de 7 de gener de 2000, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general, de transport de viatgers per carretera.
  
Disposició final
  
Primera
  
S'autoritza la Direcció General de Transports a adoptar les mesures necessàries per a l'execució, el desenvolupament i la interpretació de la present ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra aquesta disposició, que posa fi a la via administrativa, es podrà interposar recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació en el Diari Oficial de la Generalitat Valenciana. Tot això d'acord amb l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 5 de setembre de 2000
  
El conseller d'Obres Públiques, Urbanisme i Transports


Còpia Permalink ELI